Ir-Regolament tal-Kummissjoni (KE) Nru 2066/2001
tat-22 ta’ Ottubru 2001,
li jemenda r-Regolament (KE) Nru 1622/2000 dwar l-użu tal-lysozyme fi prodotti ta’ l-inbid
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KE) Nru 1493/1999 tas-17 ta’ Mejju, 1999, dwar l-organizzazzjoni komuni tas-suq ta’ l-inbid [1], kif l-aħħar emendat bir-Regolament (KE) Nru 2826/2000 [2], u partikolarment l-Artikolu 46 tiegħu,
Billi
(1) L-Anness IV tar-Regolament (KE) Nru 1493/1999 jippermetti li jkun hemm żjieda ta’ lysozyme fil-prodotti ta’ l-inbid li jkollhom x’jaqsmu.
(2) Ir-Regolament tal-Kummissjoni (KE) Nru 1622/2000 ta’ l-24 ta’ Lulju, 2000, li jistabbilixxi ċerti regoli dettaljati għall-implimentazzjoni tar-Regolament (KE) Nru 1493/1999, dwar l-organizzazzjoni komuni tas-suq ta’ l-inbid, u li jistabbilixxi kodiċi ta’ prattika u proċeduri enoloġiċi tal-Komunità [3], kif l-aħħar emendat bir-Regolament (KE) Nru 1655/2001 [4], jistabbilixxi, b’mod partikolari, restrizzjonijiet u kondizzjonijiet li għandhom x’jaqsmu ma’ l-użu ta’ ċerti sustanzi awtorizzati bir-Regolament (KE) Nru 1493/1999. Id-dożi massimi permissibbli ta’ dawk is-sustanzi huma stabbiliti fl-Anness IV.
(3) Esperimenti dwar l-użu tal-lysozyme fil-manifattura ta’ l-inbid magħmula minn żewġ Stati Membri wrew li ż-żjieda ta’ din is-sustanza hija ta’ benefiċċju sostanzjali għall-istabbilizzazzjoni ta’ nbejjed, u tippermetti l-produzzjoni ta’ nbejjed ta’ kwalità b’kontenut anqas ta’ dijossidu sulfuriku. Għalhekk l-użu tiegħu għandu jkun permess, kif ukoll dożi massimi, kif stabbilit skond il-kondizzjonijiet tekonoloġiċi li rriżultaw mill-esperimenti.
(4) Ir-Regolament (KE) Nru 1622/2000 għandu jkun għalhekk emendat f’dan is-sens sabiex ikun permess l-użu tal-lysozyme, li jissodisfa l-kriterji ta’ purità stabbiliti bid-Direttiva tal-Kummissjoni 96/77/KE tat-2 ta’ Diċembru, 1996, li tistabilixxi kriterji speċifiċi ta’ purità ta’ addittivi fl-ikel, ħlief għal kuluri u sustanzi li jżidu l-ħlewwa [5], kif l-aħħar emendata bid-Direttiva 2001/30/KE [6].
(5) Il-Kumitat ta’ Ġestjoni ta’ l-Inbid ma tax opinjoni fiż-żmien mogħti lilu mill-president tiegħu,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 1622/2000 huwa emendat kif ġej:
1. L-Artikolu 11a li ġej għandu jiddaħħal:
"L-Artikolu 11a
Lysozyme
Il-Lysozyme, li l-użu tiegħu huwa regolat skond l-Anness IV(1)(r) u (3)(zb) tar-Regolament (KE) 1493/1999, jista’ jintuża biss jekk jissodisfa l-kondizzjonijiet msemmija fl-Anness VIIIa tiegħu."
2. Fl-Anness IV, il-kliem li ġejjin għandhom jidħlu fit-tabella:
Lysozyme (1) | 500 mg/l | 500 mg/l |
3. L-Anness VIIIa, muri ma’ dan l-Anness, għandu jkun imdaħħal.
L-Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, it-22 ta’ Ottubru, 2001.